Predkladacia správa

Súhrnná výročná správa Slovenskej republiky za rok 2014 sa predkladá na základe zákona   
č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Prvú výročnú správu Slovenskej republiky zostavilo Ministerstvo financií SR za rok 2011. Správa obsahuje údaje o výsledku hospodárenia verejných financií SR za rok 2014 na základe októbrovej notifikácie údajov zverejnenej Eurostatom dňa 21. októbra 2015, informácie požadované ústavným zákonom o rozpočtovej zodpovednosti a súhrnnú účtovnú závierku verejnej správy.

Súhrnná výročná správa predstavuje komplexný dokument zostavený na najvyššej úrovni národného výkazníctva za verejnú správu pričom na jednom mieste a v koncentrovanej podobe kombinuje rôzne metodické a analytické pohľady na verejné financie Slovenska. Hlavným cieľom Ministerstva financií SR je každoročné zvyšovanie vypovedacej hodnoty uvádzaných informácií v správe, ich zrozumiteľnosti a používanosti pri hodnotení vývoja verejných financií. Správa za rok 2014 obsahuje navyše rozšírené informácie o podnikoch štátnej správy, ktorými sa Ministerstvo financií SR snaží o analýzu ich hospodárenia a dôvody zmien ich vlastného imania.

Predložená Súhrnná výročná správa Slovenskej republiky za rok 2014 predstavuje nelegislatívny faktografický materiál, ktorý v súlade s čl. 10 ods. 7 smernice na prípravu a predkladanie materiálov na rokovanie vlády SR nebol predmetom medzirezortného pripomienkového konania. Nemá negatívny finančný vplyv na štátny rozpočet, rozpočty obcí, rozpočty vyšších územných celkov ani na rozpočty ostatných subjektov verejnej správy, rovnako nemá vplyv na životné prostredie, negatívne ekonomické vplyvy, negatívne vplyvy na zamestnanosť ani na tvorbu pracovných miest a na informatizáciu spoločnosti.

Neobsahuje skutočnosti, ktoré sú predmetom utajenia podľa zákona č. 215/2004 Z. z.  
o ochrane utajovaných skutočností a o zmene a doplnení niektorých zákonov v znení neskorších predpisov a Nariadenia vlády Slovenskej republiky č. 216/2004 Z. z., ktorým sa ustanovujú oblasti utajovaných skutočností. Je možné ju sprístupniť podľa zákona  
č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.